KIRJALLINEN KYSYMYS E-2692/97 komissiolle esittäjä(t): Patricia McKenna (V) (1. syyskuuta 1997)

Aihe: Geneettisesti muunnettuja mikro-organismeja sisältävän kokeen markkinointi maidon antibioottisten jäämien havaitsemiseksi

Komissio hyväksyi heinäkuussa 1997 geneettisesti muunnettuja mikro-organismeja sisältävän kokeen markkinoinnin antibioottisten jäämien havaitsemiseksi maidossa. Koe on Valio Oy:n valmistama ja tulee sisältämään geneettisesti muunnetun kuumuutta kestävän streptokokin T102 (streptococcus thermophilus).

Voisiko komissio antaa yksityiskohtaisia tietoja niistä tieteellisistä tutkimuksista, jotka tehtiin ennen kuin päätettiin, että tämän tuotteen markkinointi ei aiheuttaisi merkittävää vaaraa ihmisten terveydelle tai ympäristölle? Kuka teki nämä tutkimukset? Onko nämä tutkimukset saatavilla ja/tai tulevatko nämä tutkimukset olemaan saatavilla?

Voiko komissio tehdä ehdotuksia maitoon sisältyviä antibiootteja koskevasta aiheesta antibioottien käytön vähentämiseksi maitotuotteiden alalla? Maailman terveysjärjestö (WHO) pitää ihmisen vastustuskykyä antibiooteille suurena terveysriskinä, jonka seuraukset nykyisille lääketieteellisille hoitomenetelmille voivat olla huomattavia. Tämän vastustuskyvyn arvellaan aiheutuvan siitä suuresta antibioottien määrästä, jolle ihmiset altistuvat päivittäin nauttimalla elintarviketuotteita.

Komission jäsenen Ritt Bjerregaardin komission puolesta antama vastaus (16. lokakuuta 1997)

Komissio teki 14 päivänä heinäkuuta 1997 päätöksen suomalaisen yhtiön Valio Oy:n ilmoittaman T102-kokeen markkinoille saattamisesta ((EYVL L 225, 15.8.1997. )). Testauslaitteiston etiketissä tulee olemaan merkintä, jonka mukaan ne sisältävät geneettisesti muunnettua organismia (Streptococcus thermophilus T102).

Päätös tehtiin geneettisesti muunnettujen organismien tarkoituksellisesta levittämisestä ympäristöön annetulla direktiivillä 90/220/ETY ((EYVL L 117, 8.5.1990. )) perustetun sääntelykomitean annettua asiasta puoltavan lausunnon määräenemmistöllä. Koska kyseinen päätös on tehty, Suomen toimivaltaisten viranomaisten on annettava lupa käyttää tuotetta maidon antibioottijäämien havaitsemiseksi nopeasti.

Direktiivin 90/220/ETY mukaisessa lupamenettelyssä edellytetään, että hakija toimittaa ilmoitusasiakirjan, jossa on kaikki tarvittavat tiedot geneettisesti muunnettujen organismien levittämisen mahdollisista vaikutuksista ihmisten terveyteen ja ympäristöön. Valio Oy on toimittanut tällaisen asiakirjan Suomen viranomaisille.

Asiakirja sisälsi lukuisia yleisesti saatavilla olevia tieteellisiä tutkimuksia, raportteja ja selontekoja, joita olivat laatineet pääasiassa yliopistojen tai muiden julkisten laitosten eri tiedemiehet. Valio Oy ja Suomen viranomaiset ovat valmiita selvittämään tarkemmin kaikkia lupamenettelyn yhteydessä annettuja tietoja. On kuitenkin muistettava, että tiedot on toimitettava direktiivin 90/220/ETY 19 artiklan säännösten mukaisesti. Kyseisen artiklan mukaan komission ja toimivaltaisten viranomaisten on kunnioitettava tiettyjen tietojen luottamuksellisuutta, erityisesti kun on kyse henkisen omaisuuden piiriin kuuluvista tiedoista taikka tapauksista, joissa tietojen julkistaminen saattaa vahingoittaa ilmoittajan kilpailuasemaa. Ilmoitusasiakirja osoittaa, että testattavat maitonäytteet eivät todennäköisesti saastuta muita elintarvikkeita. Valio Oy:n mukaan testauslaitteiston sisältämät maitonäytteet eivät palaudu elintarvikeketjuun. Maito, josta näyte otetaan, ei näin ollen saastu.

Komissio on tietoinen liha- ja karjataloudessa tulehdusten hoitamiseen käytettävien lääkkeiden mahdollisista vaikutuksista ihmisten terveyteen. Komission tiedossa ei kuitenkaan ole, että Maailman terveysjärjestö (WHO) olisi todennut ihmisten vastustuskyvyn heikkenemisen johtuvan ruuan kautta saatavista antibiooteista, kuten parlamentin jäsen mainitsee. Tässä yhteydessä on syytä todeta, että nykyisin lypsykarjan rehuihin ei saa lisätä mitään antibiootteja. Antibioottien käyttö lypsykarjassa saattaisi nostaa maidon jäämien tason yli sallitun rajan. Elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä annetulla neuvoston direktiivillä 96/23/EY ((EYVL L 125, 23.5.1996. )) otettiin käyttöön vuotuiset suunnitelmat maidon jäämien, erityisesti antimikrobisten aineiden, valvomiseksi. Kunkin jäsenvaltion on otettava maatiloilla ja meijereissä virallisia näytteitä, joilla tutkitaan sisältääkö maito mahdollisia antibioottijäämiä. Jos jäämien taso ylittää todistettavasti sallitun rajan, kyseisen direktiivin 18 artiklan mukaan toimivaltaisten viranomaisten on tutkittava epäilty alkuperä- tai lähtömaatila ja toteutettava kaikki tarvittavat toimenpiteet kansanterveyden suojaamiseksi taikka erityistoimenpiteitä, jos rikkomukset toistuvat.

Komissio on yhdessä elinkeinoelämän kanssa valmistellut ohjelman, jolla valvotaan lisättyjä antimikrobisia aineita sisältävällä rehulla ruokittujen eläinten vastustuskykyä antimikrobisia aineita vastaan. Lisäksi komissio on mukana selvittämässä ihmisten mahdollista vastustuskykyä antimikrobisia aineita vastaan antibioottien käyttöä karjaeläimissä koskevan tutkimuksen yhteydessä. Komissio osallistuu aktiivisesti seuraavaan WHO:n kokoukseen Berliinissä lokakuussa 1997, jossa käsiteellään antimikrobisten aineiden käytön lääketieteellisiä vaikutuksia karjaeläimissä. Biolääketieteen ja terveyden tutkimusohjelmalla (1994-1998) on kolmella miljoonalla eculla rahoitettu hankkeita, jotka suoraan tai välillisesti koskevat sienibakteerin, enterohaemorrhagic escherichia colin, salmonellan ja listerian kaltaisten taudin aiheuttajien vastustuskykyä lääketuotteita vastaan.